bemesting – dalenatjie se sketsblad
Hoe plant mens 'n krokodil?
'n Krokodil is 'n taai ding om te plant. Moenie jou plantmateriaal te lank laat lê nie, hulle raak groot en onbeweeglik, gebruik dit eerder terwyl hulle nog klein en sag is. Trek maar handskoene aan, die goed het mos fyn dorings.
Nog voor jy die plantmateriaal oor die internet aankoop moet jy 'n grondontleding laat doen. Die grond kan maar bietjie aan die suurkant wees, so 5.5 sal doen. 'n Hoë organiese inhoud (>2%) is verkieslik maar nie 'n vereiste nie. Pasop net vir brakgrond – jy wil krokodille oes, nie biltong nie. Jou bogrond hoef ook nie so diep te wees soos vir lusern nie, die krokodil word plat op sy pens geplant en ons almal weet: 'n krokodil is maar nie baie hoog op die bene nie. Dupleksgronde is ideaal vir krokodilproduksie omrede die kleilaag die krokodil se voete vashou en jou oes dus nie maklik kan wegloop nie. Leer nou ook sommer uit ander se foute en verseker 'n minimale verlies: plant jou krokodille met 'n presisieplanter.
As jy nie 'n presisieplanter het nie, gaan leen die buurman s'n. Kalibreer hom baie fyn met die plastiek krokodille wat jy saam met die planter kry – dis te duur om die regte outjies te mors op kalibrasie. Maak seker die tussenrywydtes is wyd, taamlik wyd. Jy kan nie die krokodille te naby aan mekaar in die ry plant nie, daar moet so 'n mieliestronk lengte tussen die twee oop wees, anders byt hulle mekaar se sterte.
As jy klaar geplant het, sit dadelik die spilpunt aan en gee so 'n uur en 'n half se water – net sodat die grond lekker kan klam raak en dat die kontak tussen die grond en die krokodil bêter is. Dit keer ook dat die outjies se oë nie so vol stof raak met die eerste laatmiddag wind nie. Daarna kan jy die aanplanting maar so een keer 'n week water gee. 'n Maand na plant sal jy die spul moet bemes, daarna bemes jy op 'n maandelikse basis. Die maklikste is om oplosbare voedingstowwe te koop by die voersmous en dit sommer met die spilpunt toe te dien. Op die stadium is dit raadsaam om so min as moontlik deur die land te beweeg vir watter rede ookal. As jy iets moet kyk, kyk dit van die hek af. Lê sommer so teen die hek, dan lyk jy minder intimiderend.
Na ses maande behoort jou oes gereed te wees. 'n Aartappelplanter werk ideaal vir krokodiloes. Gebruik verkieslik 'n nuwerwetse een wat met net een operateur werk, daai soort met die glaskajuit en so aan. Krokodilproduksie is immers om verskeie redes nie baie arbeidsintensief nie.